Kampung Parit Asam Kumbang

**Kampung Parit Asam Kumbang** atau **Kampung Asam Kumbang** ialah sebuah kampung di Daerah Batu Pahat, bahagian barat negeri Johor, Malaysia. Kampung Parit Asam Kumbang merupakan salah sebuah kampung yang berada di dalam unit pentadbiran Mukim Simpang Kiri, sebuah mukim di barat Daerah Batu Pahat.

## Sejarah
Bangunan rumah di sepanjang aliran Parit Asam Kumbang ke Sungai Simpang Kiri telah dibina sejak Ogos 1937, susulan tinjauan awal yang telah dilakukan oleh Jabatan Ukur Negeri-negeri Melayu Bersekutu (*Survey Department of Federated Malay States*). Berikutan itu, nama Parit Asam Kumbang sebagai sebuah parit telah didokumentasikan di dalam peta topografi HIND 1035 pada lembaran *Batu Pahat* (yang juga dirujuk sebagai Lembaran 3 K/4 and 3 K/8).

Berdasarkan tinjauan yang dilakukan pada tahun 1937, terdapat lebih kurang 46 buah rumah yang telah dibina di sepanjang Parit Asam Kumbang yang mengalir menghilir ke Sungai Simpang Kiri. Taburan rumah yang dibina oleh penduduk setempat adalah sekata pada bahagian hulu Parit Asam Kumbang, mahupun di bahagian hilir.

Pada tahun 1992, sekumpulan penduduk kampung telah membelasah seorang lelaki yang berusia 50 tahun. Mangsa telah dipukul beramai-ramai kerana lelaki berkenaan disyaki telah menyerang anak kepada seorang pekedai di Kampung Parit Asam Kumbang. Pada tahun 2006, dua orang lelaki termasuk seorang pekerja dengan kewarganegaraan Indonesia dipercayai lemas di Sungai Simpang Kiri, dekat Kampung Parit Asam Kumbang pada waktu pagi. Hal ini disebabkan oleh bot yang mereka naiki telah karam dalam aliran sungai berkenaan.

## Geografi
Kampung Parit Asam Kumbang terletak di kawasan luar bandar. Petempatan yang terbesar berhampiran dengan kampung ini ialah Taman Seri Sulong, sebuah kawasan pembangunan bercampur yang terletak pada bahagian barat laut Kampung Parit Asam Kumbang. Pola petempatan yang dapat diperhatikan di Kampung Parit Asam Kumbang ialah petempatan berjajar. Kebanyakan rumah penduduk dibina berderetan dan selari dengan sebatang jalan kampung yang menuju ke Jalan Negeri Johor J19 (Jalan Simpang Lima–Parit Sulong) dan aliran air Parit Asam Kumbang yang menghilir.

Yang berikut merupakan petempatan manusia yang terletak serantau dengan Kampung Parit Asam Kumbang.
* Kampung Parit Lapis Batu Putih pada bahagian utara
* Kampung Padang Sari pada bahagian utara
* Kampung Tebing Tinggi pada bahagian timur laut
* Kampung Parit Selulun pada bahagian timur laut
* Kampung Parit Kassim Hilir pada bahagian timur
* Kampung Parit Rantau pada bahagia selatan
* Kampung Parit Mampan pada bahagian selatan
* Kampung Parit Bengkok pada bahagian barat daya
* Kampung Parit Haji Ali pada bahagian barat laut
* Kampung Batu Puteh pada bahagian barat laut

Parit Asam Kumbang ialah parit utama yang mengairi Kampung Parit Asam Kumbang. Aliran air yang bergerak adalah lurus dari arah barat ke timur, dengan mengalir sepanjang kawasan petempatan manusia dan perladangan seperti tanaman kelapa sawit. Ia merupakan salah satu cawangan Sungai Simpang Kiri, pada tahun 1940-an. Walaupun begitu, aliran air daripada Parit Asam Kumbang tidak akan bergabung terus dengan Sungai Simpang Kiri di Kampung Parit Asam Kumbang kerana telah dilencongkan ke terusan tanpa nama di sepanjang tebing barat Sungai Simpang Kiri.

## Infrastruktur
Terdapat satu buah surau di Kampung Parit Asam Kumbang, dikenali sebagai Surau Kampung Asam Kumbang (atau Surau Kampong Asam Kumbang). Surau Kampung Asam Kumbang memainkan peranan sebagai institusi keagamaan bagi masyarakat Islam di kawasan kampung terbabit. Kod pengenal pasti surau dalam portal Sistem Maklumat Imam dan Masjid (SISMIM) ialah 010112084.

## Rujukan